**Metodický list**

**Predmet, ročník:** Geografia, pre žiakov 9. ročníka špeciálnej základnej školy vzdelávaných v A variante.

**Tematický celok:** Región, v ktorom žijem.

**Ciele:** Rozvoj kľúčových kompetencií, ktoré majú prevažne priestorový a integrujúci charakter a viesť žiakov k tvorivej práci so zmysluplným využívaním IKT. Prostredníctvom metodického materiálu získavajú žiaci informácie na konkrétnych príkladoch, naučia sa ich porovnávať, triediť, vyhľadávať, vysvetľovať ich a nadobúdajú dôležitosť poznania a ochrany prírodnej a kultúrnej krajiny, kladný postoj k svojmu okoliu a k sebe samému. Žiaci sa učia poznávať turistické značky, čítať mapu, orientovať sa na nej a podľa nej, orientovať sa podľa súradníc.

**Medzipredmetové vzťahy:** SJL – rozvoj slovnej zásoby, BIO – poznávanie rastlín a živočíchov, životné prostredie človeka, IFV – používanie IKT, interaktívna tabuľa, OBN – voľný čas a jeho využitie

**Popis videa:** Našu túru začíname v rekreačnom stredisku Podlesok. Patrí medzi najnavštevovanejšie strediská v Slovenskom raji. Hneď pri vstupe nás privíta vstupná tabuľa, ktorá nám oznamuje že vstupujeme do strediska Podlesok. Následne prechádzame po mostíku, ktorý spája brehy riečky Veľká Biela voda, v ktorej ak máme šťastie možno uvidíme plávať pstruhy. Pomaly sa dostávame priamo do areálu Podleska, kde sa nachádzajú informačné šípky a informačné tabule, kde sa návštevníci a turisti dozvedia všetko potrebné pre úspešnú túru, výlet, či vychádzku. V areáli sa nachádzajú aj rozličné stavania ponúkajúce služby pre návštevníkov Slovenského raja.

My sme si vybrali kratšiu túru, ktorá vedie po zeleno bielej turistickej značke a je vhodná aj pre žiakov ŠZŠ s ľahkým až stredným stupňom mentálneho postihnutia. Prechádzame okolo miesta na oddych – prístrešok pred nečasom, lavičky s ohniskom. Po krátkom čase sa dostávame na miesto ľudovo nazývané Tesnina. Celou Tesninou preteká Veľká Biela voda, ktorá dostala názov podľa toho, že je stále priezračne čistá. Koryto potoka sa zužuje, chodník ide ponad a občas poskytne miesta s exponovaným výhľadom na rozbúrenú hladinu. Až to dych vyráža. Na druhú stranu riečky sa dostaneme po vodorovnom rebríku, ktorý slúži ako mostík. Pokračujeme lesnou cestičkou, ktorá nás dovedie k ďalším rebríkom a zároveň aj k opustenej Jaskyni v Tesnine, ktorá nie je veľmi veľká, ale pôsobí tajomným dojmom.

Trasa ďalej pokračuje na Pílu – časť obce Hrabušice. Čas trvania trasy na Pílu je asi 50 minút. Späť je to takisto 50 minút.

**Prístup:** *Autom, autobusom* – pred vstupom na Podlesok je záchytné parkovisko, ktoré je v čase hlavnej turistickej sezóny spoplatnené. Od novej sezóny pribudnú turnikety na hornom parkovisku. Cena je 50 centov za hodinu, na osem hodín to vychádza 4 eurá.

*Vlakom* – na železničnú stanicu Vydrník, odtiaľ autobusovou linkou na zastávku Rázcestie Hrabušice – Podlesok (Hrabušická píla).

*Ubytovanie:* V areáli je možnosť ubytovania v chatkách, mimo areálu súkromne v obci Hrabušice. Informácie turistom poskytnú v budove Recepcie.

*Autocamping*–turisti majú možnosť využiť služby autocampinguPodlesok.

Počas hlavnej turistickej sezóny sú taktiež spoplatnené návštevy roklín.

Toalety sú na dolnom parkovisku a v budove Recepcia – informačné stredisko.

**Výstupné aktivity:** Jednou z výstupných aktivít môžeme spolu so žiakmi vytvoriť knihu pomocou metódy cinquain; kde žiaci popisom, aj obrázkom prezentujú, čo si zapamätali.